ORDE do 11 de febreiro de 2005 de aprobación definitiva da modificación puntual das normas subsidiarias de planeamento da Lama (Pontevedra) para a creación dun parque empresarial en Racelo. (Expediente PO-04002).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 03/06/2005

O planeamento vixente no municipio da Lama (Pontevedra) son unhas normas subsidiarias de planeamento, aprobadas definitivamente polo Pleno do concello o 26 de marzo de 1997.
O obxecto desta modificación é proceder á reclasificación dun ámbito de 84.163,56 m de solo non urbanizable (solo rústico de protección ordinaria) en solo urbanizable non delimitado, co fin de facer viable o planeamento de desenvolvemento que permita a creación dun parque empresarial sito en Racelo.
Terminada a fase de elaboración da modificación puntual, e inmediatamente antes da súa aprobación inicial, o concello enviou o expediente a informe preceptivo desta consellería, que foi emitido pola
Dirección Xeral de Urbanismo o 16 de abril de 2004 sinalando unhas observacións que logo foron emendadas.
O Pleno da corporación, en sesión do 28 de maio de 2004, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados dous días en dous xornais, así como no número 124 do Diario Oficial de Galicia correspondente ao 29 de xuño do mesmo ano, sen que fosen formuladas alegacións. Tras iso, o proxecto foi aprobado provisionalmente polo Pleno do concello o 24 de setembro do dito ano.
No expediente constan os informes emitidos, nas datas do 24 de setembro e 24 de novembro de 2004, polo arquitecto técnico e polo secretario municipais. Así mesmo constan os informes favorables do xefe do servizo do organismo autónomo Augas de Galicia e pola Xunta de Goberno da Deputación Provincial de Pontevedra, de datas 16 e 25 de xuño de 2004, respectivamente.
Igualmente, a Comisión Superior de Urbanismo de Galicia, en sesión do 17 de decembro de 2004, emitiu informe favorable do expediente para os efectos do artigo 95.4º da Lei 9/2002, do 30 de decembro, de ordenación urbanística e protección do medio rural de Galicia (DOG nº 252, do 31 de decembro), desde agora Louga.
De conformidade co disposto na disposición transitoria primeira 1 g) da Louga, as modificacións do planeamento vixente á entrada en vigor desta lei deben axustarse, en todo caso, ao disposto nela, polo que, consonte o sinalado nos seus artigos 89.1º, 93.4º e 95.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, correspondéndolle ao conselleiro competente en materia de urbanismo e ordenación do territorio a súa aprobación definitiva, logo de informe favorable da Comisión Superior de Urbanismo de Galicia, cando esas modificacións supoñan un cambio de clasificación de solo rústico en urbanizable, como sucede neste caso.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e co informe favorable da Comisión Superior de Urbanismo de Galicia, así como por proposta da Dirección Xeral de Urbanismo, desta mesma data,
DISPOÑO:
Artigo 1º
Aprobar definitivamente a modificación puntual das normas subsidiarias de planeamento da Lama (Pontevedra) para a creación dun parque empresarial en Racelo, que fora aprobada provisionalmente polo Pleno do concello o 24 de setembro de 2004.
Artigo 2º
De conformidade co disposto polos artigos 92 da dita Lei 9/2002 e 70 da Lei 7/1985, de 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP de Pontevedra.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 11 de febreiro de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda